Betaler du for «Grønt valg» eller «ID vakt»? Det øker strømregningen din med tusenvis av kroner.
En kunde som sier ja til alle tilleggstjenestene fra et av de store strømselskapene, må fort se at strømregningen øker med 4000-5000 kroner i året. Forbrukerrådet kaller ekstraproduktene «unødvendige». De færreste leser nøye gjennom den månedlige strømregningen. De lar vi nettbankens avtalegiro ta seg av. Veldig mange er derfor knapt klar over at de på et tidspunkt har sagt ja til en rekke såkalte tilleggstjenester utover selve strømmen. De vanligste av slike tjenester er ulike forsikringer knyttet til strømregningen, eller garanti for at strømmen er produsert av fornybar kraft. Det aller nyeste tilbudet er rådgivning i forbindelse med ID-tyveri på nett. Alt dette havner på strømfakturaen, som tilleggstjenester med navn som «Grønt valg», «Norsk vannkraft», «Trygg hverdag», «Forutsigbar betaling» og «ID vakt». Forbrukerrådet er veldig kritisk. – Vi vet at de dyttes aktivt på kundene, gjerne over telefon. De er ofte gratis i en prøveperiode. Men så blir de en del av strømfakturaen og forsvinner fra bevisstheten til mange, sier Forbrukerrådets direktør Inger Lise Blyverket. Strømregninger kan variere kraftig fra måned til måned. Derfor kan det være vanskelig å få oversikt over hvor mye disse tjenestene utgjør samlet.   Svaret er fort mer enn du tror, viser Aftenpostens gjennomgang. 4500 kroner – i tillegg En gjennomsnittlig husholdning på Østlandet ville i fjor fått en strømregning som var 33 prosent høyere for året, om de kjøpte alle tilleggstjenestene som tilbys av Fortum. I måneder med lite forbruk og lave priser, ville tilleggstjenestene utgjort godt over halvparten av regningen fra det som er Norges største strømselskap. Det viser Aftenpostens regnestykke for en husholdning med et årsforbruk på 16.000 kilowattimer (kWh). Se tabellen lenger ned. En slik husholdning betalte i fjor ca. 13900 kroner til Fortum for selve strømmen (etter fratrekk av strømstøtten).  Tilleggstjenestene ville så kommet på litt over 4500 kroner i, bokstavelig talt, tillegg.  For en typisk husholdning i enebolig, med årsforbruk på 20.000 kWh, ville regningen økt mer i kroner, men litt mindre i prosent. Kraftig prosentvis økning Fortums datterselskap Norgesenergi har lagt seg litt lavere i prisingen av tjenesten «ID sikring». For deres kunder ville regningen økt med ca. 27 prosent.  Hovedkonkurrenten Fjordkraft selger tre tilleggstjenester, mot Fortum og Norgesenergis fire. Derfor blir deres økning noe mindre, 22 prosent i fjor. Prosenttallene angitt viser altså hvor mye regningen fra strømselskapet øker med. Kostnadene til nettleie er holdt utenom. «Smartlading» for kunder uten elbil – Vår erfaring tilsier at dette er tjenester som kunden veldig sjelden har behov for. De gjør lite utover å gjøre strømregningen enda dyrere, sier Forbrukerrådets direktør. Det er nok at kunden svarer «ja» i en telefonsamtale med strømselskapets selger for at tilleggstjenestene legges til. – Er det noen av disse produktene som dere mener virker fornuftige sett opp mot prisen på dem? – Nei, disse tjenestene er som gjennomgående dyre og unødvendige, og ikke noe vi anbefaler. Blyverket legger til: – Vi vet at tjenesten «smartlading» er blitt solgt til kunder som ikke har elbil. Mange har også allerede samme tjeneste som en del av ladeutstyret de har installert. – Kundene tar bevisste valg Hos Fortum er de ikke enige i at de selger tjenester som kundene ikke trenger. – Vi er opptatt av at kunder tar bevisste valg basert på sine behov. Fortum leverer flere tjenester enn utelukkende strøm. Tilbakemeldinger fra våre kunder, viser at de som er mest fornøyd har – og bruker – flere av våre tjenester, Det fremholder Ole Kroken som er forretningsleder i Fortum Strøm. Blyverket mener strømkundene må tenke på strøm på samme måten som de tenker rundt vannet som de får levert i husveggen. – Det er ingen som tenker at de trenger å kjøpe en ekstra forsikring eller ID-vakt når de betaler for vannet som de får levert fra kommunen. Hvis man gjør den koblingen, så ser man at disse tilleggstjenestene fra strømsalgselskapene har veldig lite med selve hovedproduktet å gjøre, sier hun.
Strømregningen kan øke med 4000-5000 kr i året hvis kundene sier ja til alle tilleggstjenester de store strømselskapene tilbyr. Forbrukerrådet er kritisk. Eksempler på slike tjenester er «Grønt valg», «Trygg hverdag». Ifølge Forbrukerrådet blir de blir ofte dyttet på kundene, særlig over telefon, med løfte om én måned gratis først. Fortum Strøm sier at de har fornøyde kunder, mens Forbrukerrådet mener tjenestene ofteste er dyre og unødvendige.